text: VM-guldvinder på snowboard til vinter-PL
  02 februar 2018 kl. 11.23
  Det er lykkedes Daniel Wagner at blive udtaget til de Paralympiske Vinterlege. Selvom han har vundet VM-guld i længdespring, bliver det på snowboard, Daniel Wagner skal forsøge at hente medaljer hjem. 
  Benamputerede Daniel Wagner kan se frem til at skulle køre snowboard til de Paralympiske Vinterlege. Parasport Danmark har udtaget vejlenseren som den første danske para-atlet til vinter-PL.
  Om Daniel Wagner:
  Alder: 24 årBopæl: AarhusKlub: Vejle IFHandicap: Benamputeret på højre ben over knæetDisciplin: Snowboard (banked slalom og snowboard cross)Klassifikation: SB-LL 1
  - Det er helt fantastisk. Det er endnu en drøm, der går i opfyldelse for mig, og det er noget, jeg har arbejdet rigtig hårdt frem imod. Det bliver super fedt, siger Daniel Wagner i en pressemeddelelse.
  Sidste sommer vandt han VM-guld i længdespring, og hans store mål er de Paralympiske Lege i 2020 i Japan. Samtidig drømmer Daniel Wagner også om den anden sportsgren: snowboard, og drømmen om at kvalificere sig til vinter-PL er nu blevet en realitet.
  Den 24-årige vejlenser skriver dansk parasport-historie, når han spænder snowboardet og ræser afsted.  Han er den første dansker, der stiller op i snowboard ved de Paralympiske Lege. Derudover er han den første medaljevinder fra et sommer-PL, som deltager i et vinter-PL.  
  Daniel Wagner er kommet sig helt over den kravebensskade han pådrog sig under en træning mellem jul og nytår. 
  De paralympiske vinterlege afholdes i Sydkorea i PyeongChang fra den 9. til den 18. marts.
  